17.4.2023 г.
BG
Официален вестник на Европейския съюз
L 102/91
СЪВМЕСТНА ДЕКЛАРАЦИЯ No 2/2023 НА СЪЮЗА И ОБЕДИНЕНОТО КРАЛСТВО В СЪВМЕСТНИЯ КОМИТЕТ, СЪЗДАДЕН СЪС СПОРАЗУМЕНИЕТО ЗА ОТТЕГЛЯНЕТО НА ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ ОТ ЕВРОПЕЙСКИЯ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ от 24 март 2023 година Съюзът и Обединеното кралство желаят да потвърдят отново ангажимента си да използват пълноценно структурите, предвидени в Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“), а именно Съвместния комитет, специализираните комитети и съвместната консултативна работна група, за да наблюдават изпълнението на Споразумението.
Те ще се подпомагат при изпълнението на задачите, произтичащи от Рамката от Уиндзор (1), при пълно взаимно уважение и добросъвестност в съответствие с член 5 от Споразумението за оттегляне.
Обединеното кралство припомня едностранния си ангажимент да гарантира пълното участие на първия министър и заместник първия министър на Северна Ирландия в делегацията на Обединеното кралство в Съвместния комитет и в този контекст своята решимост да гарантира, че прилагането на Рамката от Уиндзор ще окаже възможно най-малко въздействие върху ежедневието на общностите.
Съюзът и Обединеното кралство възнамеряват да организират редовно срещи на съответните съвместни органи с цел насърчаване на диалога и ангажираността.
В този контекст Специализираният комитет по прилагането на Рамката от Уиндзор може да предвиди обмен на мнения по всяко бъдещо законодателство на Обединеното кралство по отношение на стоки, които са от значение за действието на Рамката от Уиндзор.
По-специално това ще позволи на Обединеното кралство и на Съюза да направят оценка на потенциалното въздействие на посоченото бъдещо законодателство в Северна Ирландия, да предвидят и обсъдят евентуалните практически трудности.
За тази цел Специализираният комитет може да заседава в специфичен състав, а именно Специалния орган за стоките.
Той може да поиска, ако е необходимо, от съвместната консултативна работна група и всяка от съответните ѝ подгрупи, съставена от експерти от Европейската комисия и правителството на Обединеното кралство, да разгледат и предоставят информация по конкретен въпрос.
Ако е целесъобразно, на съответните срещи могат да бъдат поканени да присъстват представители на предприятията и заинтересованите страни от гражданското общество.
При необходимост Специализираният комитет може да отправя съответни препоръки към Съвместния комитет.
Съюзът и Обединеното кралство имат ангажимент да разрешават всички въпроси, свързани с действието на Рамката от Уиндзор, по възможно най-добрия и най-бърз начин.
Съюзът и Обединеното кралство ще използват съвместните органи за решаване на всички въпроси, които могат да възникнат при прилагането на Рамката от Уиндзор.
Следователно по искане на страните тези въпроси могат да бъдат предмет на диалог в рамките на съвместните органи по Споразумението за оттегляне.
Това дава възможност на страните редовно да обсъждат съответните събития, които са от значение за правилното изпълнение на съответните им задължения съгласно Рамката от Уиндзор.
Съюзът и Обединеното кралство подновяват ангажимента си да полагат всички усилия за постигането чрез диалог на взаимно удовлетворително разрешаване на въпроси, засягащи действието на Споразумението за оттегляне.
За тази цел Съюзът и Обединеното кралство възнамеряват добросъвестно да използват пълноценно правомощията на Съвместния комитет с цел постигане на взаимноприемливи решения по въпроси от общ интерес.
Обменът в тези рамки не засяга автономността на процеса на вземане на решения и съответния правен ред на Съюза и на Обединеното кралство.
(1) Вж.
Съвместна декларация No 1/2023.